| Haloquadratum |
| --- |
|  |
| Clasificación científica |
| 

|  |  |
| --- | --- |
| Dominio: | Archaea |
| Reino: | Archaea |
| Filo: | Euryarchaeota |
| Clase: | Halobacteria |
| Orde: | Halobacteriales |
| Familia: | Halobacteriaceae |
| Xénero: | ***Haloquadratum*** |

 |
| Nome binomial |
| '**Haloquadratum'**Burns *et al.* 2007 |
| Especies |
| * *H. walsbyi*
 |

***Haloquadratum*** (*"cadrado do sal"*, abreviado Hqr.) é un xénero de arqueas da familia Halobacteriaceae. A primeira e polo momento única especie identificada neste xénero foi ***Haloquadratum walsbyi***, que é moi peculiar pola súa forma cadrada e plana.

Este microorganismo descubriuno en 1980 A.E. Walsby na lagoa salina costeira de Gavish Sabkha na Península do Sinaí en Exipto, non foi cultivada ata 2004, e foi formalmente descrita por Burns et al. en 2007. Cando os investigadores estaban intentando cultivar *Haloquadratum walsbyi*, illaron tamén a especie *Haloarcula quadrata*, que ten tamén unha "forma de célula predominantemente cadrada, algo pleomórfica, e plana", pero este organismo é xeneticamente bastante diferente de *Haloquadratum*, pertence a un xénero distinto, e non é un microbio dominante en lagos salgados.

*Haloquadratum* é salientable pola súas células de forma cadrada regular e extremadamente fina (arredor de 0,15 μm), e a súa relativa abundancia en ambientes halófilos.

As células conteñen tipicamente gránulos de polihidroxialcanoato (PHA) e grande número de vacúolos cheos de gas que lle proporcionan flotabilidade en ambientes acuosos e poderían situar as células á profundidade que maximice a captación de luz. As células poden unirse con outras para formar láminas de ata 40 microns. Estas láminas son moi fráxiles e as conexións entre as células na lámina rompen doadamente.

*Haloquadratum walsbyi* é moi abondosa nas augas hipersalinas de todo o mundo. Cando a auga do mar evapora, orixínanse altas concentracións e precipitación de carbonato de calcio e sulfato de calcio, dando lugar a unha salmoira rica en cloruro sódico hipersalina. Unha maior evaporación dá lugar á precipitación de cristais de cloruro sódico ou halita, e despois a unha salmoira con cloruro magnésico concentrado. Durante o estadio final da formación de halita, antes de que as elevadas concentracións de cloruro magnésico fagan que a salmoira se faga estéril, *H. walsbyi* se reproduce activamente e chega a constituír o 80% da biomasa da salmoira.

Xenoma
------

O mapado do xenoma de *Haloquadratum walsbyi* está completo, o que permitiu unha mellor comprensión da xenealoxía e taxonomía do organismo, e o seu papel no ecosistema. Unha comparación xenómica dos illados examinados de España e Australia (cepas HBSQ001 e C23T) suxire claramente que experimentou unha rápida dispersión global, xa que son moi similares e manteñen a orde dos seus xenes (sintenia).

O seu tipo de metabolismo non se coñece ben, e espérase que unha información xenética máis completa axude a esclarecela.

Ecoloxía
--------

*Haloquadratum walsbyi* atopouse primeiro en lagoas salinas en Exipto, pero pode encontrarse en corpos de auga hipersalinos de todo o mundo. A evaporación de auga nestas lagoas orixina altas concentracións de sal que son o ambiente de óptimo crecemento de *Haloquadratum walsbyi*. Segundo Bolhuis et al. "Neste sentido son os organismos máis hiperhalófilos coñecedios, xa que unha maior concentración de sales de magnesio causa a esterilidade das salmoiras." O seu papel preciso no ecosistema non se coñece con seguridade, pero un maior estudo desta especie seguramente fornecerá moita información sobre a evolución morfolóxica e adaptación das arqueas.

Notas
-----

1. ↑  Ver no NCBI a páxina sobre Haloquadratum. Datos extraídos de "NCBI taxonomy resources". National Center for Biotechnology Information. Consultado o 2014-06-25.
2. ↑  Stoeckenius W (1 October 1981). "Walsby's square bacterium: fine structure of an orthogonal procaryote". *J. Bacteriol.* **148** (1): 352–60. PMC 216199. PMID 7287626.
3. ↑  Janssen, Peter H.; et al. (2007-02-01). "Haloquadratum walsbyi gen. nov. sp. nov. the square haloarchaeon of Walsby, isolated from saltern crystallizers in Australia and Spain". *International Journal of Systematic and Evolutionary Microbiology* (en inglés) **57** (2): 387–392. ISSN 1466-5026. doi:10.1099/ijs.0.64690-0.
4. ↑  Oren, A.; Ventosa, A.; Gutierrez, M. C.; Kamekura, M. (1999-07-01). "Haloarcula quadrata sp. nov. a square, motile archaeon isolated from a brine pool in Sinai (Egypt)". *International Journal of Systematic Bacteriology* (en inglés) **49** (3): 1149–1155. ISSN 0020-7713. doi:10.1099/00207713-49-3-1149. Arquivado dende o orixinal o 07 de maio de 2019. Consultado o 07 de maio de 2019.
5. ↑  Oren A, Pri-El N, Shapiro O, Siboni N (2006). "Buoyancy studies in natural communities of square gas-vacuolate archaea in saltern crystallizer ponds". *Saline Systems* **2**: 4. PMC 1459177. PMID 16613609. doi:10.1186/1746-1448-2-4.
6. ↑  "J. Craig Venter Institute". Arquivado dende o orixinal o 23 de febreiro de 2014. Consultado o 25 de xuño de 2014.
7. ↑  Dyall-Smith, M. L.; Pfeiffer, F.; Klee, K.; Palm, P.; Gross, K.; Schuster, S. C.; Rampp, M.; Oesterhelt, D. (2011). "Haloquadratum walsbyi : Limited Diversity in a Global Pond". In Lopez-Garcia, Purification. PLoS ONE 6 (6): e20968. doi:10.1371/journal.pone.0020968. PMC 3119063. PMID 21701686.

Véxase tamén
------------

### Bibliografía

Revistas científicas
* Burns DG, Camakaris HM, Janssen PH, Dyall-Smith ML (2004). "Cultivation of Walsby's square haloarchaeon". *FEMS Microbiol. Lett.* **238** (2): 469–73. PMID 15358434. doi:10.1016/j.femsle.2004.08.016.
* Oren A, Ventosa A (2000). "International Committee on Systematic Bacteriology Subcommittee on the taxonomy of Halobacteriaceae. Minutes of the meetings, 16 August 1999, Sydney, Australia". *Int. J. Syst. Evol. Microbiol.* **50**: 1405–7. PMID 10843089.

Libros científicos
* Gibbons, NE (1974). "Family V. Halobacteriaceae fam. nov.". En RE Buchanan and NE Gibbons, eds. *Bergey's Manual of Determinative Bacteriology* (8th ed.). Baltimore: The Williams & Wilkins Co. ISBN 0-683-01117-0.

Bases de datos científicas
* Referencias de PubMed para Haloquadratum.
* Referencias de PubMed Central para Haloquadratum.
* Referencias de Google Scholar para Haloquadratum.

### Ligazóns externas

* Páxina da taxonomía do NCBI para Haloquadratum
* Procurar páxinas da taxonomía de Tree of Life para Haloquadratum
* Procurar páxinas en Species2000 para Haloquadratum
* Páxina de MicrobeWiki para Haloquadratum
* Páxina da LPSN para Haloquadratum
* Genome sequence
* Max Planck Institute of Biochemistry[*Ligazón morta*]

|  |  |
| --- | --- |
| Control de autoridades | 
* Wd: Q1961191
* MAG: 2779038277

 |

|  |  |
| --- | --- |
| Identificadores taxonómicos | 
* EOL: 10633098
* GBIF: 4896435
* IRMNG: 1004123
* ITIS: 951516

 |